《自彝陵州发棹至黄牛峡》
清代·沈廉

江月欲落晨鸡鸣，客船未发官船行。晓风飕飕舟子喜，蒲帆吹出彝陵城。

鼓声坎坎日方吐，船头渐听滩声怒。棹转俄惊又一天，桃花鸡犬回头误。

入峡愈深山愈奇，半云半雨崖倾欹。疾风卷水水欲立，纷红骇绿相离披。

尽日冥搜思缥缈，空里无声绝飞鸟。斜照西南一角天，数峰青入微云表。

初疑前山无路通，划然一线开鸿蒙。乃叹伟哉神禹迹，人力疏凿天无功。

危滩更转势欲压，路断云根疑倒插。喷珠跳雪从空来，不知此是黄牛峡。

我闻昔日有黄牛，助禹开导疏江流。至今风云相隐见，惝恍如有神人游。

百丈高牵不可越，行人到此真愁绝。一舟簸荡波涛中，却与鱼龙争出没。

吁嗟乎！黄牛峡水无时停，黄牛峡石无时平。人言虽险君勿怖，那得人间有平路。

作者简介：字补隅，浙江嘉兴人。○补隅方壮入秦，有“去题百二关中壁，要看三千里外山”之句，闻者壮之，后足迹几遍天下。而《蜀游》一集，沉郁中复极纵横，颇得杜陵气骨，一时鲜摩其垒者。